আব্দুর রাজ্জাক হামদাল্লাহ
আব্দুর রাজ্জাক হামদাল্লাহ (আরবি: عبد الرزاق حمد الله, ইংরেজি: Abderrazak Hamdallah; জন্ম: ১৭ ডিসেম্বর ১৯৯০) হলেন একজন মরক্কী পেশাদার ফুটবল খেলোয়াড়। তিনি বর্তমানে সৌদি আরবের পেশাদার ফুটবল লিগের শীর্ষ স্তর সৌদি পেশাদার লিগের ক্লাব আল ইত্তিহাদ এবং মরক্কো জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত কেন্দ্রীয় আক্রমণভাগের খেলোয়াড় হিসেবে খেললেও মাঝেমধ্যে দ্বিতীয় আক্রমণভাগের খেলোয়াড় হিসেবে খেলেন। তার গোল করার ক্ষমতার জন্য তাকে "দ্য এক্সিকিউটার" নামে ডাকা হয়। ২০০৯ সালে, হামদাল্লাহ মরক্কো অনূর্ধ্ব-২৩ দলের হয়ে মরক্কোর বয়সভিত্তিক পর্যায়ে অভিষেক করেছিলেন। প্রায় দুই বছর যাবত মরক্কোর বয়সভিত্তিক দলের হয়ে খেলার পর, তিনি ২০১২ সালে মরক্কোর হয়ে আন্তর্জাতিক পর্যায়ে অভিষেক করেছেন; মরক্কোর জার্সি গায়ে তিনি এপর্যন্ত ২২ ম্যাচে ৬টি গোল করেছেন।